**กระทรวงดีอี - ดีป้า เผย HelpT เร่งช่วยผู้ประสบภัยผ่านพ้นวิกฤตน้ำท่วม**

**เปิดระบบ 1 เดือน ประสานให้ความช่วยเหลือคนไทยแล้วกว่า 300 กรณี**

**วันที่** **11** **ตุลาคม** **2567**, **กรุงเทพมหานคร** - **กระทรวงดีอี** โดย **ดีป้า** เผยสถิติการให้ความช่วยเหลือประชาชนที่ได้รับความเดือดร้อนจากเหตุอุทกภัยผ่านแพลตฟอร์ม **HelpT** **น้ำท่วม** **ช่วยด้วย!** ช่องทางสนับสนุนการสื่อสารระหว่างประชาชนกับหน่วยงานท้องถิ่นที่เปิดตัวไปเมื่อเดือนกันยายนที่ผ่านมา ระบุ 88 หน่วยงานท้องถิ่นจาก 22 จังหวัด  
เข้าร่วมแพลตฟอร์ม ประสานให้ความช่วยเหลือประชาชนมากกว่า 300 กรณี โดยประชาชนมีการแจ้งขออพยพ  
มากที่สุด ขณะที่จังหวัดแพร่มีการประสานขอความช่วยเหลือมากที่สุด

**ผศ.ดร.ณัฐพล** **นิมมานพัชรินทร์** **ผู้อำนวยการใหญ่** **สำนักงานส่งเสริมเศรษฐกิจดิจิทัล** หรือ **ดีป้า** เปิดเผยว่า เมื่อเดือนกันยายนที่ผ่านมา **กระทรวงดิจิทัลเพื่อเศรษฐกิจและสังคม** **(กระทรวงดีอี)** โดย **ดีป้า** ได้เปิดตัวแพลตฟอร์ม **HelpT** (เฮลพ-ที) **น้ำท่วม** **ช่วยด้วย!** ช่องทางสนับสนุนการสื่อสารระหว่างประชาชนกับหน่วยงานท้องถิ่นของจังหวัดต่าง ๆ เช่น เทศบาล องค์การบริหารส่วนจังหวัด องค์การบริหารส่วนตำบล กรมป้องกันและบรรเทาสาธารณภัย (ปภ.) ฯลฯ ในพื้นที่ 22 จังหวัด เพื่อเป็นส่วนหนึ่งในการรับแจ้งเหตุฉุกเฉินและประสานขอความช่วยเหลือประชาชนในหลายพื้นที่ของประเทศที่กำลังประสบเหตุอุทกภัยอย่างทันท่วงทีผ่าน LINE OA ในชื่อ **@HelpT**

“*ตลอดระยะเวลากว่า 1 เดือนมีหน่วยงานท้องถิ่น จำนวน 88 หน่วยงานจาก 22 จังหวัดเข้าร่วมแพลตฟอร์ม* ***HelpT*** *โดยประสานให้ความช่วยเหลือประชาชนแล้วไม่น้อยกว่า 300 กรณี ซึ่งประชาชนมีการแจ้งขออพยพมากที่สุด รองลงมาคือ การแจ้งเหตุถนนชำรุด และน้ำท่วมสูง ขณะที่จังหวัดแพร่มีการประสานขอความช่วยเหลือมากที่สุด  
84 กรณี รองลงมาคือจังหวัดสุโขทัย 41 กรณี และจังหวัดพิษณุโลก 32 กรณี (อัปเดต ณ วันที่ 11 ตุลาคม 2567)*” **ผู้อำนวยการใหญ่** **ดีป้า** กล่าว

ทั้งนี้ ประชาชนในพื้นที่ประสบอุทกภัยสามารถแจ้งเหตุฉุกเฉิน ไม่ว่าจะเป็น เหตุน้ำท่วมสูง ถนน สะพาน ชำรุด ต้นไม้ล้มขวางทาง เสาไฟฟ้าหักโค่น ฯลฯ และขอความช่วยเหลือ อาทิ การขออพยพ การขออาหาร อุปกรณ์ ส่องสว่าง กระสอบทราย ฯลฯ ซึ่งคำขอจากประชาชนจะถูกส่งไปยังหน่วยงานท้องถิ่น จากนั้นความช่วยเหลือจะส่งเข้าไปในพื้นที่โดยเร็วที่สุด นอกจากนี้ **HelpT** ยังมีการรวบรวมเบอร์โทรแจ้งเหตุฉุกเฉินของหน่วยงานต่าง ๆ เพื่อให้ประชาชนติดต่อฉุกเฉินได้ทันท่วงที สำหรับพี่น้องประชาชนที่กำลังเดือดร้อนจากเหตุอุทกภัย ต้องการความช่วยเหลือ หรือแจ้งเหตุฉุกเฉิน อย่าลืม! แอดไลน์ **@HelpT** ส่วนหน่วยงานท้องถิ่นสามารถใช้งาน **HelpT** ได้โดยไม่มีค่าใช้จ่ายจนถึง  
เดือนธันวาคม 2567 หรือจนกว่าสถานการณ์จะสิ้นสุด สำหรับหน่วยงานท้องถิ่นและประชาชนที่สนใจและต้องการ  
ใช้งานแพลตฟอร์ม **HelpT** สามารถศึกษาวิธีการใช้ได้ <https://www.youtube.com/watch?v=HG--uabIix4> และ <https://www.youtube.com/watch?v=WRK6FIDvT_0>

---------------------------------------------------------------------